b'\n_START_ARTICLE_\nNational Advisory Committee for Aeronautics\n_START_SECTION_\nHistoria\n_START_PARAGRAPH_\nVaikka yhdysvaltalaiset Wrightin veljekset olivat onnistuneet historiallisessa ensilennossa, Yhdysvallat oli j\xc3\xa4\xc3\xa4nyt t\xc3\xa4m\xc3\xa4n j\xc3\xa4lkeen Euroopan varjoon ilmailualan tutkimuksessa. Smithsonian-instituutin johtajan Charles Doolittle Walcottin mukaan ilmailutekniikan tutkimusta vaikeutti Yhdysvalloissa keskitetyn tutkimuksen puute. Ensimm\xc3\xa4isen maailmansodan aikana Walcott alkoi lobata uuden ilmailua edist\xc3\xa4v\xc3\xa4n j\xc3\xa4rjest\xc3\xb6n perustamista. Presidentti Woodrow Wilson ei aluksi kannattanut ajatusta, sill\xc3\xa4 pelk\xc3\xa4si sen olevan ristiriidassa Yhdysvaltain puolueettomuuden kanssa. H\xc3\xa4n allekirjoitti kuitenkin lain, joka johti NACA:n perustamiseen. J\xc3\xa4rjest\xc3\xb6 perustettiin virallisesti 3. lokakuuta 1915._NEWLINE_Laki m\xc3\xa4\xc3\xa4r\xc3\xa4si, ett\xc3\xa4 NACA oli sek\xc3\xa4 sotilas- ett\xc3\xa4 siviilij\xc3\xa4rjest\xc3\xb6. Sen ensimm\xc3\xa4isen 12 j\xc3\xa4senen joukossa oli yhteens\xc3\xa4 nelj\xc3\xa4 edustajaa maavoimista ja ilmavoimista. Lis\xc3\xa4ksi siihen kuului seitsem\xc3\xa4n tieteilij\xc3\xa4\xc3\xa4 ja humanisti Walcott, joka oli j\xc3\xa4rjest\xc3\xb6n ensimm\xc3\xa4inen puheenjohtaja._NEWLINE_NACA perusti vuonna 1917 Virginiaan Langley Memorial -ilmailulaboratorion, jonka tarkoituksena oli saada kiinni Euroopan etumatka ilmailutekniikassa. Vuonna 1925 NACA:n johtaja George W. Lewis aloitti suuren tuulitunnelin rakentamisen. Tunnelista tuli niin suuri, ett\xc3\xa4 sinne mahtui t\xc3\xa4ysmittainen lentokoneen runko. NACA:n potkuriasiantuntija Fred Weick k\xc3\xa4ytti tunnelia moottorinsuojusten ja ilmanvastuksen tutkimiseen. NACA:lla kehitettiin tutkimusten perusteella niin sanottu NACA-rengas, joka v\xc3\xa4hensi selv\xc3\xa4sti ilmanvastusta ja josta tuli t\xc3\xa4ten todella suosittu._NEWLINE_Langleyn laboratorioon rakennettiin noin kymmenen tuulitunnelia vuoteen 1958 menness\xc3\xa4. Vuonna 1928 sinne valmistui ensimm\xc3\xa4inen j\xc3\xa4\xc3\xa4hdytett\xc3\xa4v\xc3\xa4 tunneli, jossa pystyttiin tutkimaan esimerkiksi siipien j\xc3\xa4\xc3\xa4tymist\xc3\xa4. NACA perusti my\xc3\xb6s uusia tutkimuskeskuksia. Moffett Field Laboratory valmistui vuonna 1940 ja Lewis Research Center (nimi vuodesta 1999 NASA John H. Glenn Research Center at Lewis Field) vuonna 1943._NEWLINE_Toisen maailmansodan aikana NACA keskittyi erityisesti sotateollisuuden tarpeisiin. Se ei juurikaan tehnyt uutta tutkimusta, vaan keskittyi tiettyjen ongelmien ratkaisuun. Sodan j\xc3\xa4lkeen NACA ja ilmavoimat tekiv\xc3\xa4t yhteisty\xc3\xb6t\xc3\xa4 suurinopeuksisten koneiden valmistamisessa. X-1 rikkoi ensimm\xc3\xa4ist\xc3\xa4 kertaa \xc3\xa4\xc3\xa4nivallin 14. marraskuuta 1947. NACA kiinnostui 1950-luvulla koneista, jotka voisivat lent\xc3\xa4\xc3\xa4 ilmakeh\xc3\xa4n ulkopuolelle, ja vuonna 1952 sen laboratoriot alkoivat tutkia ongelmia, joita saattaa synty\xc3\xa4 avaruudessa. NACA tutki my\xc3\xb6s yl\xc3\xa4ilmakeh\xc3\xa4ss\xc3\xa4 yli\xc3\xa4\xc3\xa4nennopeudelle tapahtuvien lentojen ongelmia, ja tutkimukset johtivat X-15-koneen kehitt\xc3\xa4miseen._NEWLINE_NASA korvasi NACA:n, jonka toiminta loppui 1. lokakuuta 1958. NASA perustettiin vastineena Neuvostoliiton avaruustoiminnalle ja avaruuskilvalle.'